钦定古今图书集成/明伦汇编/官常典/第662卷 > 《答陈宰书》前人
## 钦定古今图书集成/明伦汇编/官常典/第662卷 > 《答陈宰书》前人

昨夕坐间，蒙出示《广文公书》，似未见察者，聊陈其一
二。李君兄弟之贤，闻于闽中，熹少时见诸老先生道
语其故，心甚慕之。及来此，道过三山，乃识其兄迂仲。
即之粹然而温，无诸矜争之色。时未识李君，以谓其
犹兄也。至官未久，闻其分教是邦，心甚喜，以为所领
县学，事有相关者，当大得其力助。故事有可不可，未
“尝不因书文以喻意指，而不意其怒至此也。”熹所辨
七事如左：《李君书》以为“熹有少年锐气，尝谓论事者
当以事理之长短曲直，而不当以其年之先后。若直
以年长者为胜，则是生后于人者，理虽长而终不可
以自伸也。”又谓“奚不于监司郡守前论列，此李君之
所能，而熹诚不敢也。所以然者，直不欲以监司、郡守
之势胁持上下耳。此李君之所能，而熹诚不敢也。李
君又自谓本无欲胜人之心，止是推车欲前耳。异哉，
李君之欲前其车也！独不思夫郡、县之学，本一车耶？
譬则郡其轸盖而县其衡轭也，后其衡轭而独以盖
轸者驱驰之，曰‘吾欲前此耳’。此熹所不晓也。”又谓：四
分钱乃郡县学通得用。熹既留其二，而归其二于郡
学矣，尚何言使县不得用其二分，是犹州不得用其
二分也。假粮于道，是乃前所谓自备钱粮者，奚独县
学则可，而郡学则不可乎？推此言之，前李君所自谓
“无胜人之心”者，熹不信也。又谓“郡学，泉州学也；同安
学，同安县学也，各尽力于其中耳。”此又不然。熹前疏
所陈云云者，非以自高，乃所以极论究心一二，而求
见哀于李君外，自有一州之教官，上为丞相所自择
用，下与大府、部刺史分庭抗礼，而熹铨曹所拟，一县
小吏，而敢有胜之之心乎？今李君所云，无乃与熹之
私指谬也。又谓熹不能有所养，而于此未能自克，此
则中其病。但熹所争乃公家事，无毫发私意于其间。
此固官长之所深知，而其戒熹敢不思也！熹已谢学
事，但此色官钱终不可失。盖此乃同安一县，久远利
害，非吾人所得用，以徇一旦之私。伏惟持之不变，以
幸此县之人，而以熹所陈者晓李君，无深怒也。李君
书与熹前所为札对，封纳呈他，尚容面究。